Cristian Câmpan lucrează în fabrica Electrolux de la Satu Mare din 2002. E presator la secția procese metalice și câștigă 1.900 de lei net, cu 200 de lei mai mult decât colegii care lucrează la benzile de montaj. Ei iau acasă 1.700 de lei în fiecare lună.

Câmpan e și lider sindical. Reprezintă 114 muncitori ai fabricii. Aproape 100 dintre ei sunt în grevă generală de pe 4 martie. Trebuie să fii foarte bine organizat și să ai unitate pentru a susține greva. Se pare că mișcarea lor are ingredientele necesare.

Însă Cristian Câmpan e dezamăgit. Urmărește de câteva săptămâni relatările de presă despre greva muncitorilor de la Electrolux și crede că revolta lor nu primește susținerea, atenția pe care le primesc mereu acțiunile similare ale cadrelor didactice sau ale medicilor.

“Drepturile sunt drepturi indiferent dacă lucrezi la stat sau la privat”

, susține hotărât Câmpan.

Iar bărbatul nu greșește.

Singura care a urmărit desfășurarea evenimentelor de la Satu Mare a fost, până acum, presa locală. În cea centrală greva a fost un eveniment de câteva articole în online și nici zece minute la televizor, amestecate printre multe alte evenimente la zi.

Dar greva muncitorilor Electrolux din Satu Mare e intrată acum în cea de-a zecea zi. Nu e doar o întâmplare, nu e încă un eveniment periferic între cele care aglomerează agendele zilelor.

Când peste 400 de oameni intră în grevă, vocea lor trebuie ascultată, pentru că descrie viața unei părți din societate. Și viața e așa: îmbărbătați de exemplul vestelor galbene din Franța, muncitorii de la Satu Mare s-au gândit să fie ei Vestele Albastre.

Iată faptele.

» Pe 16 februarie sindicaliștii de la Electrolux anunțau, în numele muncitorilor reprezentați, greva.

» La început s-a protestat câte două ore pe zi, în fiecare schimb, în cadrul unor greve de avertisment.

» Pe 4 martie sute de muncitori din fabrică au oprit producția și au declarat grevă generală pe perioadă nedeterminată.

» Până miercuri, 13 martie, conducerea filialei Electrolux din Satu Mare a refuzat orice dialog cu greviștii. Au acceptat însă o discuție, după solicitarea prefectului Satu Mare Darius Filip.

» La discuția organizată la prefectură, conducerea Electrolux a anunțat că va convoca sindicatul la o întâlnire luni, 18 martie. Până atunci greva continuă.

Angajații Electrolux sunt reprezentați de sindicatul Samus, al cărui președinte este Sorin Faur. Potrivit acestuia, în acest moment sunt în grevă generală 420 de muncitori din cei 700 câți are fabrica.

Alături de muncitori au venit și doi angajați din birouri. Doi din cei aproape 150 care lucrează în zona de administrație și servicii la fabrica din Satu Mare.

Muncitorii greviști cer doi lei în plus la ora de muncă, ceea ce ar însemna o creștere a salariului net cu 300 de lei. Conducerea oferă o mărire de 5% și un bonus de prezență de 150 de lei.

Acordarea bonusului de prezență presupune să nu lipsești nicio zi de la muncă în luna respectivă. Nici măcar din motive medicale.

Contractul colectiv de muncă la nivelul fabricii a expirat pe 31 ianuarie 2019. Pentru a preîntâmpina greva, sindicaliștii și-au prezentat cerințele înainte de expirarea contractului. Ele au fost însă ignorate de conducerea Electrolux România, susțin reprezentanții muncitorilor.

“Noi până în 31 ianuarie am încercat să găsim o soluție. Nu a existat nicio deschidere”

, ne-a declarat Vasile Dârle, secretarul Confederației Sindicale Cartel Alfa, filiala Satu Mare. Și doleanțele rămân ignorate în continuare.

Singurul mesaj transmis din partea conducerii a fost <acceptați mărirea de 5% și bonusul de prezență sau la revedere>. “Ce înseamnă acest la revedere, nu știu”, conchide Sorin Faur de la sindicatul Samus.